**Ε’ ΠΡΟΓΡΑΜΜΑ ΟΙΚΟΝΟΜΙΚΗΣ ΑΡΩΓΗΣ ΓΙΑ ΣΥΓΓΡΑΦΕΙΣ**

Ο Οργανισμός Συλλογικής Διαχείρισης Έργων του Λόγου (ΟΣΔΕΛ), σύμφωνα με τη διεθνή πρακτική που ακολουθούν οι Οργανισμοί Συλλογικής Διαχείρισης και όπως ορίζουν η Οδηγία (ΕΕ) 2014/26 και ο ν. 4481/2017, διαθέτει μέρος των εσόδων του για κοινωνικούς σκοπούς, προς όφελος των συμβασιούχων του.

Συγκεκριμένα, στο πλαίσιο του Ε’ Προγράμματος Οικονομικής Αρωγής του ΟΣΔΕΛ, θα διατεθούν έως και 40.000 ευρώ, ως έκτακτη διανομή σε συγγραφείς με σημαντικό έργο στα ελληνικά γράμματα, οι οποίοι έχουν χαμηλά ετήσια εισοδήματα. Το ποσό αυτό προέρχεται από δικαιώματα προς διανομή, τα οποία δεν εισπράχθηκαν από τους δικαιούχους και παραγράφηκαν μετά την παρέλευση 10 ετών, σύμφωνα με τον ν. 4481/2017. Η υποβολή των αιτήσεων ξεκινά τη **Δευτέρα 9 Οκτωβρίου 2023** και θα διαρκέσει έως και την Παρασκευή **27 Οκτωβρίου 2023** (συνολική διάρκεια υποβολής αιτήσεων 3 εβδομάδες).

Οι προϋποθέσεις που πρέπει να πληρούνται για την υποβολή της αίτησης είναι οι ακόλουθες:

* Ο/Η αιτών/ούσα να είναι συγγραφέας έργων του λόγου.
* Ο/Η αιτών/ούσα να έχει συμπληρώσει το 40ο έτος της ηλικίας του/ης.
* Ο/Η αιτών/ούσα να έχει εκδώσει συνολικά τουλάχιστον τρία (3) βιβλία έως σήμερα (δεν υπολογίζονται οι αυτοεκδόσεις).
* Ο/Η αιτών/ούσα να έχει σημαντική προσφορά στα ελληνικά γράμματα.
* Ο μέσος όρος του (πραγματικού ή τεκμαρτού) ετήσιου οικογενειακού εισοδήματος που έχει δηλώσει ο/η αιτών/ούσα συνολικά κατά τα δύο προηγούμενα φορολογικά έτη (**2021, 2022)** να μην υπερβαίνει τις 10.000 ευρώ. Ο μέσος όρος αποδεικνύεται με την προσκόμιση των σχετικών εκκαθαριστικών μαζί με την αίτηση.
* Ο/Η αιτών/ούσα να είναι συμβασιούχος του ΟΣΔΕΛ κατά την υποβολή της αίτησης.

Για την αξιολόγηση των αιτήσεων θα συνεκτιμηθούν:

* Σοβαρά προβλήματα υγείας.
* Οικογενειακή κατάσταση (αριθμός ανήλικων τέκνων, μονογονεϊκή οικογένεια, κλπ.).

Οι αιτήσεις που θα υποβληθούν, θα εξεταστούν από Επιτροπή, η οποία θα απαρτίζεται από εκπροσώπους των ενώσεων συγγραφέων, έναν εκπρόσωπο εκδοτών, ένα μέλος του Διοικητικού Συμβουλίου του ΟΣΔΕΛ και τον Διευθυντή του Οργανισμού. Η τελική αξιολόγηση-εισήγηση θα εγκριθεί από το ΔΣ του Οργανισμού. Το ποσό που θα διατεθεί συνολικά και ανά συγγραφέα θα εξαρτηθεί από τον αριθμό των αιτήσεων που θα εγκριθούν.

**Απαραίτητα δικαιολογητικά**

1. Αίτηση συμπληρωμένη με τα στοιχεία του αιτούντος/της αιτούσας.
2. Βεβαιώσεις νοσοκομείων (εφόσον υπάρχουν σοβαρά προβλήματα υγείας).
3. Εκκαθαριστικά σημειώματα **Φ.Ε. 2021 και 2022,** (**δηλαδή** **της εφετινής και της περσινής δήλωσης εισοδήματος**).

Για λόγους προστασίας των προσωπικών δεδομένων, δεν θα δημοσιοποιηθούν τα ονόματα των αιτούντων/ουσών, καθώς και εκείνων που θα επιλεγούν. Επίσης, βάσει του ισχύοντος Κανονισμού Προστασίας Προσωπικών Δεδομένων (GDPR), τα προσωπικά δεδομένα (στοιχεία και λοιπά αρχεία) που απαιτούνται για την υποβολή της αίτησης θα διατηρούνται προς επεξεργασία από τον ΟΣΔΕΛ μόνο για τον σκοπό της συμμετοχής του/της αιτούντος/αιτούσας στο Ε’ Πρόγραμμα Οικονομικής Αρωγής. Μετά το πέρας της διαδικασίας επιλογής των ενδιαφερομένων από την αρμόδια Επιτροπή θα καταστρέφονται αμέσως.

Επισημαίνεται ότι το σκεπτικό-αιτιολόγηση της Επιτροπής για τις αιτήσεις που δεν θα γίνουν δεκτές, για λόγους προστασίας προσωπικών δεδομένων, δεν είναι ανακοινώσιμο.

Αίτηση υποβολής για το Ε’ Πρόγραμμα Αρωγής συγγραφέων μπορείτε να βρείτε **εδώ**.

Οι αιτήσεις μπορούν να υποβληθούν με τους παρακάτω τρόπους:

1. ηλεκτρονικά στο **arogiauthors@osdel.gr**
2. με courier (προτείνεται η εταιρία [jet post](https://www.jetpost.gr/), τηλ. 210 6400666, με ειδική τιμή παράδοσης φακέλου στον ΟΣΔΕΛ). Η διεύθυνση αποστολής του φακέλου με courier είναι: Θεμιστοκλέους 73, 106 83 Αθήνα, 1ος όροφος, Τμήμα λογιστηρίου, τηλ. 210 3849103).
3. με προσκόμιση της αίτησης και των δικαιολογητικών από τον ίδιο τον αιτούντα ή την αιτούσα στα γραφεία του Οργανισμού, Θεμιστοκλέους 73, 106 83, Αθήνα. **H προθεσμία για την υποβολή και την παραλαβή των αιτήσεων** **λήγει την Παρασκευή 27 Οκτωβρίου 2023**.

Αιτήσεις που θα παραληφθούν μετά την ημερομηνία αυτή δεν θα συμπεριληφθούν στη διαδικασία αξιολόγησης.

**Σημαντικές επισημάνσεις**

* Οι συμβασιούχοι που έχουν παραπάνω από μία ιδιότητες (συγγραφέας/μεταφραστής/δημοσιογράφος) μπορούν να υποβάλουν αίτηση μόνο σε ένα από τα τρία επιμέρους προγράμματα του Ε’ Προγράμματος Οικονομικής Αρωγής του έτους 2023.
* Οι ενδιαφερόμενοι, πριν την υποβολή της αίτησής τους, θα πρέπει να ελέγξουν τη βιβλιοπαραγωγή τους όπως εμφανίζεται στη βιβλιογραφική βάση οσδέλnet ([osdelnet.gr](http://www.osdelnet.gr)). Σε περίπτωση που κάποιο βιβλίο τους δεν εμφανίζεται στη βάση, οι ενδιαφερόμενοι θα πρέπει να ενημερώσουν τον ΟΣΔΕΛ ηλεκτρονικά στο osdelnet@osdel.gr ώστε να συμπληρωθεί σωστά η σελίδα τους.
* Οι ενδιαφερόμενοι/ες καλούνται να ελέγξουν με τον λογιστή τους εάν η οικονομική ενίσχυση του ΟΣΔΕΛ μπορεί να έχει επιπτώσεις σε τυχόν επιδόματα, απαλλαγές και άλλα μέτρα κοινωνικής πρόνοιας που δικαιούνται.